ΓΡΑΠΤΗ ΕΡΩΤΗΣΗ E-3655/98

υποβολή: Elisabeth Schroedter (V) και Heidi Hautala (V) προς την Επιτροπή

(7 Δεκεμβρίου 1998)

Θέμα: Κατασταλτικά μέτρα εις βάρος ατόμων που αναπτύσσουν ενεργό δράση για την προστασία του περιβάλλοντος στην Ουκρανία

Μετά τις πληροφορίες που δόθηκαν στη δημοσιότητα από την ουκρανική περιβαλλοντική ομάδα "Rainbow Keepers" σχετικά με την πιθανή εκτροπή και κατάχρηση των κεφαλαίων που χορηγήθηκαν από την Ευρωπαϊκή Τράπεζα Ανασυγκρότησης και Ανάπτυξης και στα οποία συγκαταλέγονται κεφάλαια για την ασφάλεια στο Τσερνομπίλ, μέλη της εν λόγω ομάδας ανέφεραν ότι περενοχλήθηκαν από την αστυνομία και την ουκρανική Μυστική Υπηρεσία (πρώην KGB). Επιπλέον, πριν από τη διεξαγωγή στις 9-12 Μαΐου της Διάσκεψης Κορυφής της Ευρωπαϊκής Τράπεζας Ανασυγκρότησης και Ανάπτυξης στο Κίεβο, άτομα που αναπτύσσουν ενεργό δράση για την προστασία του περιβάλλοντος υποβλήθηκαν σε ανακρίσεις και απειλήθηκαν με σύλληψη.

Είναι ενήμερη η Επιτροπή για τις παρενοχλήσεις εις βάρος των ατόμων που ανπτύσσουν ενεργό δράση για την προστασία του περιβάλλοντος στην Ουκρανία;

Τι μέτρα λαμβάνει η Επιτροπή για την προαγωγή της ελευθερίας του λόγου στην Ουκρανία;

Λαμβάνονται μέτρα από την Επιτροπή για την προστασία από τέτοιου είδους παρενοχλήσεις των ατόμων τα οποία αναπτύσσουν ενεργό δράση για την προστασία του περιβάλλοντος και τα οποία παρέχουν πληροφορίες στα ευρωπαϊκά θεσμικά όργανα για την κατάχρηση των κεφαλαίων της ΕΕ;

Απάντηση του κ. van den Broek εξ ονόματος της Επιτροπής

(19 Ιανουαρίου 1999)

Η Επιτροπή δεν έχει λάβει γνώση της παρενόχλησης που υφίστανται άτομα που αναπτύσσουν ενεργό δράση για την προστασία του περιβάλλοντος στην Ουκρανία.

Όπως ορίζει το άρθρο 2 της συμφωνίας εταιρικής σχέσης και συνεργασίας μεταξύ της Κοινότητας και των κρατών μελών, αφενός, και της Ουκρανίας, αφετέρου, ο σεβασμός των δημοκρατικών αρχών και των δικαιωμάτων του ανθρώπου (όπως ορίζονται ειδικότερα στην τελική πράξη του Ελσίνκι και στην χάρτα των Παρισίων για μια νέα Ευρώπη, περιλαμβανομένων και της ελευθερίας της γνώμης και της έκφρασης) αποτελεί πρωταρχικό στοιχείο της εταιρικής σχέσης και της συμφωνίας.

Κύριο μέσο της Επιτροπής για την προώθηση της ελευθερίας της έκφρασης στην Ουκρανία είναι το πρόγραμμα Phare και Tacis για τη δημοκρατία, το οποίο αποτελεί τμήμα της πρωτοβουλίας του Κοινοβουλίου για τη δημοκρατία στην Ευρώπη. Στόχος του προγράμματος αυτού είναι να προωθηθεί η έννοια της δημοκρατικής κοινωνίας που διέπεται από το κράτος δικαίου στις χώρες της Κεντρικής και Ανατολικής Ευρώπης, τα Νέα Ανεξάρτητα Κράτη και τη Μογγολία. Στην Ουκρανία, το πρόγραμμα Tacis για τη δημοκρατία παρέχει βοήθεια για την παρακολούθηση των μέσων μαζικής ενημέρωσης και την επαγγελματική κατάρτιση, και προβλέπει δράσεις για την προώθηση της συμβολής της ανεξάρτητης τηλεόρασης στην ανάπτυξη της δημοκρατικής κοινωνίας και της κοινωνίας των πολιτών, για την προώθηση της αγωγής του πολίτη στα σχολεία και την προώθηση της συμμετοχής των πολιτών στις διαδικασίες λήψης αποφάσεων για οικονομικά και περιβαλλοντικά θέματα.

Η Επιτροπή επιδιώκει την προστασία ατόμων και ομάδων που παρέχουν πληροφορίες για ισχυριζόμενες καταχρήσεις κοινοτικού χρήματος, εξασφαλίζοντας την εμπιστευτικότητα των παρεχόμενων πληροφοριών και διατηρώντας την ανωνυμία του πληροφοριοδότη.